Suurbritanniast teismelisena Süüriasse põgenenud ja ISISega liitunud Shamima Begumi vastsündinud poeg võis tema pere palgatud advokaadi sõnu surra, vahendab Telegraph.
«Meil on tugev, kuid seni kinnitamata alus arvata, et Shamima Begumi poeg suri. Ta oli Briti kodanik,» säutsus Begumi pere palgatud advokaat Tasnime Akunjee Twitteris.
Selle kuu alguses levisid teated, et Begum ja tema vastsündinud poeg põgenesid ühest Süüria põgenikelaagrist, sest neid ähvardati, sõnas Akunjee.
We have strong but as yet unconfirmed reports that Shamima Begums son has died . He was a British Citizen.— Mohammed T Akunjee (@MohammedAkunjee) March 8, 2019
Begum, kes lahkus 15- aastasena Ida-Londonist, et ISISega liituda, ütles hiljuti, et kahetseb meediaga rääkimist. Väidetavalt hakati teismelist ähvardama pärast seda, kui ta kirjeldas meediale, kuidas ta tahaks koju Suurbritanniasse, kuid London võttis temalt kodakondsuse ja tal pole võimalik naasta.
Pärast ähvardusi toimetati Begum ja tema poeg teise, Iraagi piiri ääres asuvasse põgenikelaagrisse.
Briti ametnikud välistasid igasuguse võimaluse Begumile ja tema lapsele Süürias abi osutada.